《观徐园金橘有感》
宋代·王洋

金丸不逐肉，聚族居士园。此园岂不佳，百卉念已繁。

主人特爱重，列围限儿孙。岁晚甘液成，馈荐笾豆存。

楚楚小䍦栏，弥戴覆护恩。向来丛棘中，岂不茂本根。

零落草木傍，未得依兰荪。一朝被华藻，如奉贡篚尊。

辉辉黄金实，采摘勤加餐。乃知物贵贱，得失同一原。

收用贵瑚琏，弃置轻邱樊。临风一感叹，相向无复言。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。